# Telepítés

Egy rövid telepítési leírást találsz a `README` fájlban. Kérlek először azt olvasd el, és utána gyere vissza ide, hogy megtudd a részleteket!

Ebben a fejezetben megpróbállak végigvezetni az MPlayer fordításának és beállításának menetén. Nem egyszerű, de nem is észveszejtően nehéz. Ha nálad máshogy viselkednek a dolgok, mint ahogy itt le van írva, nézd végig ezt a dokumentációt és (remélhetőleg) megtalálod a választ. Ha linkeket látsz, kövesd őket és olvasd el figyelmesen a tartalmukat. Időbe fog kerülni, de MEGÉRI.

Nem árt, ha vmi újabb rendszered van. Linuxon a 2.4.x-es kernel javasolt.

## Szoftver követelmények

- binutils - javasolt verzió: 2.11.x. Ez a program felelős az MMX/ 3DNow!/stb utasítások generálásáért, így nagyon fontos!

- gcc - javasolt verziók: 2.95.3 (esetleg 2.95.4) és 3.2+. SOHA ne használd a 2.96-ot vagy a 3.0.x-et! Hibás MPlayer kódot generálnak. Ha úgy döntesz, hogy lecseréled a 2.96-os gcc-det, csak azért ne tegyél fel 3.x-est, mert újabb! A 3.x korai kiadásai még több hibát tartalmaztak, mint a 2.96. Tehát vagy állj vissza 2.95.x-re (és cseréld le a libstdc++-t is, más programoknak szükségük lehet rá) vagy ne frissíts/tegyél vissza semmit (de ebben az esetben készülj fel futási problémákra). Ha a 3.x-re szavazol, próbáld a legújabb verziót használni, a korai kiadásoknak számtalan hibájuk volt, így győződj meg róla, hogy legalább 3.1-eset használsz, ami ki lett próbálva és működik. Ha további infókat szeretnél a 2.96-os gcc hibáiról (amik még mindig NEM lettek kijavítva, csak meg lettek kerülve az MPlayerben!), nézd meg a 2.96-os gcc-re vonatkozó részét!

- XFree86 - javasolt verzió: mindig a legújabb (4.3). Mindenki ezt akarja, mivel a 4.0.2-es XFree86-tól benne van az XVideo kiterjesztés (néhol Xv-ként hivatkoznak rá), ami szükséges a hardveres YUV gyorsítás engedélyezéséhez (gyors képmegjelenítés) azokon a kártyákon, amik támogatják. Győződj meg róla, hogy a fejlesztői csomagja is telepítve van, különben nem fog működni. Néhány videó kártyához nem kell XFree86. A listát lásd lejjebb.

- make - javasolt verzió: mindig a legújabb (legalább 3.79.x-es). Ez legtöbbször nem olyan fontos.

- SDL - nem feltétlenül szükséges, de segíthet pár esetben (hibás audió, videó kártya, ami késik az xv vezérlővel). Mindig használd a legújabbat (1.2.x-től kezdve).

- libjpeg - választható JPEG dekódoló, az `-mf` kapcsoló használja és néhány QT MOV fájl. Hasznos mind az MPlayer, mind a MEncoder szempontjából, ha jpeg fájlokkal akarsz dolgozni.

- libpng - szükséges és az alapértelmezett (M)PNG dekóder. Kell a GUI-hoz is. Használja az MPlayer és a MEncoder is.

- lame - javasolt, szükséges MP3 audió MEncoderrel történő kódolásához, a javasolt verzió mindig a legújabb (de legalább 3.90).

- zlib - javasolt, szükséges a tömörített MOV fejlécekhez és a PNG támogatáshoz.

- libogg - választható, szükséges az OGG formátumú fájlok lejátszásához.

- libvorbis - választható, szükséges az OGG Vorbis audiók lejátszásához.

- LIVE.COM Streaming Media - választható, szükséges az RTSP/RTP folyamok lejátszásához.

- directfb - választható, elérhető itt: . Legalább 0.9.13-as szükséges.

- cdparanoia - választható, szükséges a CDDA támogatáshoz

- libfreetype - választható, TTF betűtípusok támogatásához kell. Legalább 2.0.9-es szükséges.

- libxmms - választható, XMMS input plugin támogatáshoz kell. Legalább 1.2.7-es szükséges.

- libsmb - választható, Samba támogatáshoz kell.

- ALSA - választható, az ALSA audió kimenet támogatásához. Legalább 0.9.0rc4 szükséges.

- bio2jack - választható, a JACK audió kimenet támogatásához kell, de csak a fordítás alatt. Beszerezheted a http://bio2jack.sf.net címről. Mivel nincs install opciója, kézzel kell bemásolnod a `libbio2jack.a` fájlt valahova a függvénykönyvtárakat tartalmazó könyvtáradba (pl. `/usr/local/lib`) vagy használnod kell a `--with-bio2jack=DIR` kapcsolót, hogy megmondd a `./configure` scriptnek, hol van a fájl.

## Codecek

- libavcodec: Ez a codec csomag a H.263/MJPEG/RV10/DivX3/DivX4/DivX5/MP41/MP42/WMV1/WMV2/SVQ1/SVQ3 kódolású videó folyamokat és a WMA (Windows Media Audio) v1/v2 audió folyamokat tudja visszakódolni több platformon. Mindezt az elérhető programok közül ő végzi a leggyorsabban is. Lásd az FFmpeg bekezdést a részletekért. Jellemzők:

  - lehetővé teszi a fent említett formátumok dekódolását nem x86 gépeken

  - a legtöbb megemlített codec-kel kódolni is tud

  - ez a codec az elérhető leggyorsabb a DivX/3/4/5 és egyébb MPEG-4 típusú formátumoknál. Javasolt!

- Win32 codecek: Ha x86-os gépen akarod használni az MPlayert, valószínűleg szükséged lesz rájuk. Töltsd le egy codec csomagot a codecs page és tedd be a codec-eket a `/usr/local/lib/codecs` könyvtárba az MPlayer fordítása ELŐTT, különben nem lesz befordított Win32 támogatásod!

  Az avifile projektnek hasonló codec csomagja van, de az különbözik a mienkétől, így ha minden támogatott codecet használni akarsz, akkor a mi csomagunkra van szükséged (ne aggódj, az avifile-é is probléma nélkül működik).

  Jellemzők:

  - szükséged van erre, ha különböző hardveres tömörítőkkel, például tuner kártyákkal, digitális kamerákkal rögzített filmeket akarod lejátszani vagy átkódolni (például: DV, ATI VCR, MJPEG)

  - szükséges ha WMV9/WMA9 filmeket akarsz lejátszani.

  - Nem kell a régi ASF-ekhez MP41 vagy MP42 videóval (ezek gyakran VoxWare audiójú fájlok - ezt a Win32 codec elintézi), és az WMV7-hez. Szintén szükségtelen a WMA-hoz (Windows Media Audio), a libavcodecnek van nyílt forrású dekódolója ehhez.

- QuickTime codecek: x86-os platformokon ezek a codecek az RPZA, egyébb QuickTime videók és QDesign audió folyamok lejátszására használható. A telepítéső útmutatók a Sorenson video codec részben találhatóak.

- DivX4/DivX5: erről a codecről a információkat a DivX4/DivX5 részben találhatsz. Valószínűleg nincs szükséged erre a codecre, mert a libavcodec (lásd fent) sokkal gyorsabb és jobb minőséget biztosít, mint ez, mind kódolásban, mind visszakódolásban. Jellemzők:

  - egy vagy két menetes kódolás MEncoder-rel

  - le tudja játszani a régi DivX3 filmeket, sokkal gyorsabban, mint a Win32-es DLL-ekkel, de lassabban, mint a libavcodec-kel!

  - zárt forrású, és csak x86 változata elérhető.

- XviD: Nyílt forráskódú, alternatív kódoló a DivX4Linux mellett. Jellemzők:

  - egy vagy két menetes kódolás MEncoder-rel

  - nyílt forráskódú, így multiplatformos.

  - kódolásban kb. kétszer gyorsabb, mint a divX4 - majdnem ugyan azzal a minőséggel

- Az XAnim codecek a legjobbak (teljes képernyő, hardveres YUV nagyítás) a 3ivx és Indeo 3/4/5 filmek dekódolásához, és néhány régi formátumhoz. Ráadásul multiplatformos, így ez az egyetlen lehetőség az Indeo fájlok lejátszására nem-x86-os platformokon (nos, legalábbis az XAnim használatán kívül :). De például a Cinepak filmeket legjobb az MPlayer saját Cinepak dekódolójával lejátszani!

- Az Ogg Vorbis audió dekódoláshoz helyesen telepített libvorbis kell. A bináris csomagokat és a forráskódot beszerezheted az Ogg Vorbis oldaláról

- MPlayer tudja használni a RealPlayer 8 vagy a RealONE függvénykönyvtárait a RealVideo 3.0 és 4.0 videók lejátszásához, és a Sipro/Cook audióhoz. Lásd a RealMedia fájl formátumok részt a telepítési útmutatóért és egyébb információkért.

## Videó kártyák

Két nagy típusa van a videó kártyáknak. Az egyik (az újabbak) tudják a hardveres méretezést és YUV gyorsítást, a másik nem.

### YUV kártyák

A képet bármilyen méretben meg tudják jeleníteni és átméretezni (nagyítani), ami belefér a memóriájukba, kevés CPU használattal (még nagyításnál is), így a teljes képernyős vetítés szép és nagyon gyors.

- Matrox G200/G400/G450/G550 kártyák: bár van Vidix vezérlő hozzájuk, inkább az mgs_vid modult használd, sokkal jobban működik. Nézd meg az mga_vid részt a telepítéséhez és használatához! Fontos, hogy az ott leírtakat az MPlayer fordítása előtt végezd el, különben nem lesz beépített mga_vid támogatásod. Szintén nézd meg a Matrox TV-kimenet részt! Ha nem használsz Linux-ot, csak a VIDIX vezérlőben bízhatsz: olvasd el a VIDIX részt.

- 3Dfx Voodoo3/Banshee kártyák: nézd meg a tdfxfb részt, ha nagy sebességnövekedést akarsz elérni! Fontos, hogy az ott leírtakat az MPlayer fordítása előtt végezd el, különben nem lesz beépített 3Dfx támogatásod. Szintén nézd meg a 3dfx TV-kimenet részt! Ha X-et használsz, legalább 4.2.0-est használj, mert a 3dfx Xv vezérlő a 4.1.0 és korábbi verziókban hibás volt.

- ATI kártyák: VIDIX vezérlő elérhető a következő kártyákhoz: Radeon, Rage128, Mach64 (Rage XL/Mobility, Xpert98). Nézd meg a TV-out dokumentáció ATI kártyákra vonatkozó részét, hogy megtudd a kártyád TV-kimenete támogatott-e a Linux/MPlayer alatt!

- S3 kártyák: a Savage és Virge/DX chip-eknek van hardveres gyorsításuk. Használj olyan friss XFree86-ot, amilyet csak tudsz, a régebbi vezérlők hibásak. A Savage chip-eknek problémáik vannak a YV12 megjelenítéssel, lásd az S3 Xv részt a részletekért. Régebbi, Trio kártyákban nincs vagy lassú a hardveres támogatás.

- nVidia kártyák: talán jó választás a videó lejátszáshoz, talán nem. Ha nincs GeForce2 (vagy újabb) kártyád, valószínűleg nem fog menni hiba nélkül. Az XFree86 beépített nVidia vezérlője nem minden kártyán támogatja a hardveres YUV gyorsítást. Le kell töltened az nVidia zárt forrású vezérlőjét az nVidia.com-ról. Nézd meg az nVidia Xv vezérlő fejezetet bővebb információkért! Szintén nézd meg az nVidia TV-kimenet részt ha TV-t is akarsz használni.

- 3DLabs GLINT R3 és Permedia3: VIDIX vezérlő van hozzá (pm3_vid). Kérlek olvasd el a VIDIX fejezetet bővebb infókért!

- Egyéb kártyák: nincs a fentiekben?

  - Próbáld ki, hogy az XFree86 vezérlő (és a kártyád) támogatja-e a hardveres gyorsítást! Lásd az Xv fejezetet a részletekért!

  - Ha nem, akkor a kártyád videós tulajdonságai nem támogatottak az operációs rendszered alatt. :( Ha a hardveres méretezés működik Windows alatt, az nem jelenti azt, hogy Linux vagy más operációs rendszer alatt is fog menni, ez a vezérlőtől függ. A legtöbb gyártó sem Linuxos vezérlőt nem ad ki, sem a chip-jei specifikációját - így hát peched van, ha az ő kártyájukat használod. Lásd .

### Nem YUV-os kártyák

A teljes képernyős lejátszás vagy a szoftveres méretezés engedélyezésével (használd a `-zoom` vagy a `-vf` kapcsolót, de figyelmeztetlek: lassú lesz), vagy egy kisebb, pl. 352x288-as felbontásra való átváltással lehetséges. Ha nincs YUV gyorsításod, az utóbbi módszer javasolt. A videó mód váltást a `-vm` kapcsolóval engedélyezheted, mely a következő vezérlőkkel működik:

- használsz XFree86-t: részleteket lásd a DGA vezérlőről és az X11 vezérlőről szóló fejezetekben. A DGA a javasolt! Megpróbálhatod a DGA-t SDL-en keresztül is, van amikor az a jobb.

- nem használsz XFree86-t: próbáld ezeket a vezérlőket ebben a sorrendben vesa, fbdev, svgalib, aalib.

### Cirrus-Logic kártyák

- GD 7548: alaplapi vezérlő, Compaq Armada 41xx notebook sorozatban tesztelve.

  - XFree86 3: 8/16bpp módban működik. Bár a vezérlő borzasztóan lassú és hibás 800x600@16bpp-ben. Javasolt: 640x480@16bpp

  - XFree86 4: az Xserver kifagy rögtön indítás után, ha a gyorsítás nincs kikapcsolva, de akkor meg az egész cucc lassabb lesz, mint az XFree86 3. Nincs XVideo.

  - FBdev: a framebuffer-t a clgenfb kernel vezérlővel tudod bekapcsolni, de nekem csak 8bpp-ben működött, így használhatatlan. A clgenfb forrását ki kell egészíteni a 7548 ID-vel fordítás előtt.

  - VESA: a kártya csak a VBE 1.2-t ismeri, így a VESA kimenet nem használható. UniVBE-vel sem lehet megkerülni.

  - SVGAlib: régebbi Cirrus chip-nek ismeri fel. Használható de lassú a `-bpp 8` kapcsolóval.

## Hangkártyák

- Soundblaster Live!: ezzel a kártyával 4 vagy 6 (5.1) csatornás AC3 dekódolást használhatsz a 2 helyett. Olvasd el a szoftveres AC3 dekódolásról szóló fejezetet! Hardveres AC3 használathoz ALSA 0.9-et kell használnod OSS emulációval!

- C-Media S/PDIF kimenettel: hardveres AC3 áteresztés lehetséges ezeken a kártyákon, lásd a hardveres AC3 dekódolás fejezetet!

- Más kártyák tulajdonságait nem támogatja az MPlayer. Nagyon ajánlott, hogy elolvasd a hangkártyákról szóló részt!

## Jellemzők

- Döntsd el, hogy szükséged van-e GUI-ra. Ha igen, akkor nézd meg a GUI fejezetet a fordítás előtt!

- Ha telepíteni akarod a MEncodert is (a nagyszerű, mindent tudó kódolónkat), nézd meg a MEncoder részt!

- Ha V4L kompatibilis TV tuner kártyád van, és nézni/grabbelni vagy kódolni szeretnél filmeket az MPlayerrel, olvasd el a TV bemenet fejezetet.

- Roppant jól sikerült OSD Menü támogatás vár használatra. Lásd az OSD menü fejezetet!

Mindezek után fordítsd le az MPlayert:

    ./configure
    make
    make install

Ezek után az MPlayer máris használatra kész. A `$PREFIX/share/mplayer` könyvtárban van a `codecs.conf` fájl, ami a codec-eket és azok tulajdonságait írja le a programnak. Ez a fájl csak akkor kell, ha meg akarod változtatni a képességeit, egyébként nem, mert a binárisban van egy másolat róla. Ellenőrizd le, hogy van-e `codecs.conf` nevű fájlod a home könyvtáradban (`~/.mplayer/codecs.conf`), melyet régebbi MPlayer verziók hagyhattak ott, és ha van, töröld le!

Vedd figyelembe, hogy ha van egy `codecs.conf` fájlod a `~/.mplayer/` könyvtárban, a beépített és a fő `codecs.conf` teljesen figyelmen kívül lesz hagyva. Ne használd ezt, hacsak nem akarsz trükközni az MPlayerrel, mivel ez sok problémát okozhat. Ha meg akarod változtatni a codec-ek keresési sorrendjét, használd a `-vc`, `-ac`, `-vfm`, vagy `-afm` kapcsolókat akár a parancssorban akár a konfigurációs fájlban (lásd man oldal).

A Debian használók .deb csomagot is készíthetnek maguknak, roppant egyszerűen. Csak futtasd a

    fakeroot debian/rules binary

parancsot az MPlayer főkönyvtárában. Lásd a Debian csomagolás fejezetet bővebb információkért!

Mindig nézd végig a `./configure` kimenetét, és a `configure.log` fájl, melyek információkat tartalmaznak arról, hogy mi is lesz lefordítva és mi nem. Szintén tanácsos megnézni a `config.h` és `config.mak` fájlokat. Ha van olyan telepített függvénykönyvtárad, amit a `./configure` mégsem talált meg, ellenőrizd, hogy a megfelelő fejléc fájlok (általában a -dev csomagokban vannak) is elérhetőek-e, és egyező verziójúak. A `configure.log` fájl legtöbbször megmondja, hogy mi hiányzik.

Bár nem kötelező, de a betűtípusoknak telepítve kell lenniük, hogy az OSD és a feliratozás működjön. A javasolt eljárás, hogy telepíted a TTF betűkészletet, majd megmondod az MPlayernek, hogy használja azt. Lásd a Feliratok és az OSD részt bővebben.

# Mi a helyzet a GUI-val?

A GUI-hoz GTK 1.2.x kell (nem teljesen GTK-s, de a panelek igen). A skinek PNG formátumúak, így telepített GTK, libpng (és a fejlesztői cuccok, amik általában gtk-dev és libpng-dev néven futnak) szükséges. A `./configure`-nak az `--enable-gui` kapcsoló megadásával írhatod elő, hogy GUI-t is készítsen. Ezután ha a GUI-s változatot akarod futtatni, akkor a `gmplayer` binárist kell elindítanod.

Jelenleg a `-gui` opció technikai okokból nem használható a parancssorban.

Mivel az MPlayer nem rendelkezik beépített skin-nel, le kell töltened őket, ha a GUI-t használni akarod. Lásd a letöltési oldalt. Ajánlott egy rendszerszinten elérhető könyvtárba tenni őket (`$PREFIX/share/mplayer/Skin`), vagy a `$HOME/.mplayer/Skin`-be. Az MPlayer ezekben a könyvtárakban keres egy `default` nevű alkönyvtárat, amelyben az alapértelmezett skin van. Megadhatsz más könyvtárat is a `-skin newskin` kapcsolóval vagy a `skin=newskin` sorral a konfigurációs fájlban, és ekkor a `*/Skin/newskin` könyvtárban lévő skin lesz használatban.

# Feliratok és OSD

Az MPlayer feliratokat is meg tud jeleníteni a filmekkel együtt. Jelenleg a következő formátumok támogatottak:

- VOBsub

- OGM

- CC (closed caption)

- MicroDVD

- SubRip

- SubViewer

- Sami

- VPlayer

- RT

- SSA

- PJS (Phoenix Japanimation Society)

- MPsub

- AQTitle

- JACOsub

Az MPlayer az előzőleg felsorolt felirat formátumokat (az első három kivételével) át is tudja konvertálni az alábbi formátumokba, a megadott kapcsolókkal:

- MPsub: `-dumpmpsub`

- SubRip: `-dumpsrtsub`

- MicroDVD: `-dumpmicrodvdsub`

- JACOsub: `-dumpjacosub`

- Sami: `-dumpsami`

A MEncoder el tudja menteni a DVD feliratokat VOBsub formában.

A parancssori kapcsolók eléggé különböznek az az egyes formátumoknál:

## VOBsub feliratok

A VOBsub feliratok egy nagy (néhány megabájtos) `.SUB` fájlból és opcionálisan egy `.IDX` és/vagy `.IFO` fájlból állnak. Ha olyan fájlaid vannak, hogy `sample.sub`, `sample.ifo` (opcionális), `sample.idx` - meg kell adnod az MPlayernek a `-vobsub sample [-vobsubid id]` kapcsolót (teljes elérési út is megadható). A `-vobsubid` kapcsoló olyan, mint a `-sid` a DVD-knél, segítségével felirat sávok (nyelvek) közül választhatsz. Abban az esetben, ha elfelejted a `-vobsubid` kapcsolót, az MPLayer a `-slang` kapcsolóval megadott nyelveket próbálja használni, és a langidx-re ugrik az `.IDX` fájlban, hogy beállítsa a felirat nyelvét. Ha ez nem sikerül, nem lesz felirat.

## Egyéb feliratok

A többi formátum egy sima szöveges fájlból áll, mely tartalmazza az időzítést, a pozícionálást és a szöveget. Használata: ha van egy olyan fájlod, mint pl. `sample.txt`, akkor a `-sub sample.txt` kapcsolóval tudod megadni (teljes elérési út is megadható).

## Felirat időzítés és pozícionálás beállítása:

`-subdelay mp`

  Késlelteti a feliratot `mp` másodperccel. Lehet negatív is. Az érték a film időpozíciójának számlálójához adódik hozzá.

`-subfps RÁTA`

  Megadhatod a felirat fájl képkocka/mp rátáját (lebegőpontos szám).

`-subpos 0-100`

  A felirat pozícióját adhatod meg.

Ha MicroDVD felirat fájl használa közben egyre növekvő csúszást tapasztalsz a film és a felirat között, akkor a legvalószínűbb, hogy a film és a felirat frame rátája különböző. Jegyezd meg, hogy a MicroDVD felirat formátum abszolút képkocka számokat használ az időzítéshez, és nincs benne fps információ, emiatt a `-subfps` kapcsoló használata javasolt ezzel a formátummal. Ha végleg meg akarod oldani ezt a problémát, kézzel kell átkonvertálnod a felirat fájl frame rátáját. Az MPlayer el tudja végezni ezt a konverziót neked:

    mplayer dummy.avi -fps subtitles_fps -subfps avi_fps [-subdelay sec] [-sub subtitle_filename] -dumpmicrodvdsub

A DVD feliratokról a DVD fejezetben olvashatsz bővebben.

## Az MPlayer saját felirat formátuma (MPsub)

Az MPlayer egy új felirat formátumot is bevezetett, amit MPsubnak hívnak. Gabucino tervezte. A legfontosabb tulajdonsága, hogy dinamikus idő-alapú (habár használható képkocka-alapú módban is). Példa (DOCS/tech/mpsub.sub):

    FORMAT=TIME
    # első szám    : ennyi másodpercet várjon az előző felirat eltűnése után
    # második szám : ennyi másodpercig mutassa az aktuális feliratot

    15 3
    Réges régen...

    0 3
    egy nagyon távoli galaxisban...

    0 3
    Naboo támadás alatt állt.

Amint látod, a fő cél a felirat szerkesztésének/időzítésének/összeillesztésének/vágásának könnyítése volt. És ha - mondjuk - kapsz egy SSA feliratot, de rosszul van időzítve/késleltetve a te filmedhez képest, egyszerűen csak kiadod a következő parancsot:

    mplayer dummy.avi -sub source.ssa -dumpmpsub

Ekkor egy `dump.mpsub` fájl jön létre az aktuális könyvtárban, ami a forrás felirat szövegét tartalmazza, de MPsub formátumban. Ezután szabadon hozzáadhatsz/kivonhatsz másodperceket a feliratoknál.

A feliratok egy 'OSD', On Screen Display nevű technológia segítségével jelennek meg. OSD segítségével jelenik meg az idő, a hangerő sáv, a kereső sáv, stb.

## Az OSD és a feliratok telepítése

Kell egy MPlayer betű csomag, hogy használni tudd az OSD/SUB jellemzőket. Sok helyről beszerezheted:

- Használhatod a betű generátort, a `TOOLS/subfont-c`-t. Ez egy program, ami TTF/Type1/stb. formátumú betűket átkonvertálja mplayer betű csomaggá (olvasd el a `TOOLS/subfont-c/README` fájt a részletekért).

- A GIMP betű generátor plugin-jét használod, amit `TOOLS/subfont-GIMP` néven találsz (megjegyzés: HSI RAW plugin is kell, lásd ).

- TrueType (TTF) betűket használsz, amik megfelelnek a freetype függvénykönyvtárnak. 2.0.9 vagy újabb verzió kötelező! Így két lehetőséged van:

  - használod a `-font /path/to/sample_font.ttf` kapcsolót és megadod a TrueType betűtípust minden alkalommal

  - készítesz egy szimlinket:

        ln -s /path/to/sample_font.ttf ~/.mplayer/subfont.ttf

  Ha az MPlayert fontconfig támogatással fordítottad, a fenti módszerek nem fognak működni, helyettük a `-font` egy fontconfig betű nevet vár, alapértelmezett pedig a sans-serif betű lesz. Ha a fontconfig által ismert betűtípusok listája érdekel, használd az `fc-list` parancsot! Például: `-font 'Bitstream Vera Sans'`

- Letölthetsz használatra kész betű csomagokat az MPlayer oldaláról. Megjegyzés: a jelenleg elérhető betűtípusok csak az ISO 8859-1/2 kódolást támogatják, de van néhány más (beleértve a koreai, orosz, ISO 8859-8 stb.) betűtípusokat a contrib/font könyvtárban az FTP szerveren, amit felhasználók készítettek.

  A betű csomagoknak tartalmazniuk kell egy `font.desc` fájlt, ami leírja a Unicode betűk pozícióját a felirat szövegének aktuális kódlapján. A másik megoldás, ha a feliratok UTF-8 kódolást használnak, ekkor az `-utf8` kapcsoló használata vagy a felirat fájl átnevezése `<video_name>.utf` formátumra és a film mellé másolása elegendő. A különböző kódlapokról UTF-8-ra történő kódolás a `konwert` vagy az `iconv` programok segítségével végezhető el.

  ### Néhány URL

  URL | Megjegyzés
  --- | ---
  | ISO betűtípusok
  | felhasználók által készített különböző betűtípusok
  | koreai betűk és RAW plugin

Ha nem-TTF betűtípust választasz, csomagold ki a letöltött fájlt a `~/.mplayer` vagy a `$PREFIX/share/mplayer` könyvtárba. Ezután nevezd át vagy szimlinkeld az egyik kicsomagolt könyvtárat `font`, névre, például:

    ln -s ~/.mplayer/arial-24 ~/.mplayer/font

Ez után egy órát kell látnod a film bal felső sarkában (kikapcsolhatod az o billentyűvel).

(a feliratok mindig engedélyezettek, kikapcsolásukhoz olvasd el a man oldalt)

Az OSD-nek 4 állapota van (o billentyűvel válthatsz):

1. hangerő sáv + kereső sáv (alapértelmezett)

2. hangerő sáv + kereső sáv + idő + keresésnél a fájl pozíció százalékban

3. hangerő sáv + kereső sáv + idő + a teljes lejátszási idő

4. csak feliratok

Az alapértelmezett viselkedést az `osdlevel` változó átállításával állíthatod be a konfigurációs fájlban, vagy a `-osdlevel` kapcsolóval a parancssorban.

## OSD menü

Az MPlayernek az OSD Menüje teljesen igényre szabható.

a Tulajdonságok menü még NINCS KIFEJLESZTVE!

### Telepítés

1. fordítsd le az MPlayert a `./configure`-nak az `--enable-menu` kapcsoló megadásával

2. bizonyosodj meg róla, hogy van telepített OSD betűkészleted

3. másold át az `etc/menu.conf` fájlt a `.mplayer` könyvtárba

4. másold át az `etc/input.conf` fájlt a `.mplayer` könyvtárba, vagy egy rendszerszinten elérhető MPlayer konfigurációs könyvtárba (alapértelmezett: `/usr/local/etc/mplayer`)

5. ellenőrizd le és írd át az `input.conf` fájlt a menüben történő mozgáshoz használt billentyűk engedélyezéséhez (ott le van írva).

6. indítsd el az MPlayert az alábbi példa alapján:

       $ mplayer -menu file.avi

7. nyomd meg valamelyik menü gombot, amit megadtál

# RTC

Három fajta időzítési eljárás van az MPlayerben.

- A régi módszer használatához nem kell tenned semmit. Ez az usleep() függvényt használja az A/V szinkronizáláshoz, +/- 10ms-es pontossággal. Van amikor ennél is pontosabb szinkronizálás szükséges.

- Az új időzítő kód az RTC-t (RealTime Clock) használja, mert ennek pontos, 1 ms-es időzítői vannak. Automatikusan engedélyezett lesz, ha elérhető, de root jogok vagy setuid root beállítása az MPlayer binárisán vagy megfelelően beállított kernel kell hozzá. Ha 2.4.19pre8 vagy későbbi kernelt használsz, beállíthatod a maximum RTC frekvenciát a sima felhasználóknak a /proc fájlrendszer segítségével. Használd ez a parancsot az RTC normál felhasználók számára történő engedélyezéséhez:

      echo 1024 > /proc/sys/dev/rtc/max-user-freq

  Ha nincs ilyen új kerneled, egy sort kell megváltoztatnod a `drivers/char/rtc.c` fájlban és újrafordítani a kernelt. Keresd meg ezt a részt:

             * We don't really want Joe User enabling more
             * than 64Hz of interrupts on a multi-user machine.
             */
            if ((rtc_freq > 64) && (!capable(CAP_SYS_RESOURCE)))

  és írd át a 64-et 1024-re! Tudd, hogy mit csinálsz! Az új időzítő eredményét a státusz sorban láthatod. Néhány sebesség-léptetéses (speedstep) CPU-val rendelkező notebook BIOS-ának energia takarékossági funkciói rosszul működnek együtt az RTC-vel. Elromolhat az audió és a videó szinkronizációja. Úgy tűnik, ha bedugod a hálózati csatlakozót, mielőtt bekapcsolnád a notebookot, az segít. Az RTC támogatást bármikor kikapcsolhatod a `-nortc` kapcsolóval. Néhány hardver összeállításban (ALi1541-es alaplapokkal használt nem DMA-s DVD meghajtók esetén erősítették meg) az RTC időzítő használata kihagyásokat okoz lejátszás közben. Ebben az esetben a harmadik módszer használata javasolt.

- A harmadik időzítő kód a `-softsleep` kapcsolóval kapcsolható be. Az RTC hatékonyságával rendelkezik, de nem használja azt. Másrészről viszont jobban eszi a procit.

SOHA ne telepíts egy setuid root-os MPlayer binárist egy több-felhasználós rendszerben! Azzal bárki simán root lehet.